Papersnake/gushiwen huggingface dataset:
题广 其二
刘一止（宋代）

山中松韭厌寒俎，江甲防风手自锄。一榻北窗听雨睡，全胜白饭与青刍。
送王炳之之饶州
孔武仲（宋代）

衡门喜见过，相与话行色。
江左昔之官，鄱阳饱从役。
重湖绕官舍，尘不到旌戟。
绿水平朱栏，青山临画鷁。
鱼来城市富，雁下沙汀黑。
玉楮光动毫，琼杯香泛席。
固知足优游，但恐少宾客，
聚散宁易忘，登临傥相忆。
入都后，应梅大笑山之招赴延庆度岁
邵济儒（清代）

荒凉朔漠到三边，万里沙尘荡作烟。林外云添山变幻，马前峰转路回旋。

残诗且向车中续，好梦难从枕上圆。为忆停云拌一走，客中作客度残年。
春昼书怀
李纲（宋代）

春院沈沈昼掩关，坐看云起面前山。静中图史尤多味，身外功名已厚颜。

匣砚细磨鸲鹆眼，茶瓯深泛鹧鸪斑。簿书粗了无馀事，更有何人似我閒。
霜晓
杨万里（宋代）

荒荒瘦日作秋晖，稍稍微暄破晓霏。
只有江枫偏得意，夜挼霜水染红衣。
颂古三十三首
释师观（宋代）

大唐国里无禅师，独弄单提见也无。
茫茫宇宙人无数，几个男儿是丈夫。
三祖乾元寺塔
阮自华（明代）

五叶开将半，三衣传未央。
远来承补位，敢惜弃轮王。
日耀飞槃玉，山青舍利光。
一回投五体，千界入清凉。
行香子 次韵元春兄
陈著（宋代）

吾辈么么。休叹蹉跎。得闲时、且逐时过。人间名利，都是浮华。

但退如进，失如得，少如多。

谁信生来，从发尖磨。到如今、方见霜涯。算天亦自，无奈吾何。

是饥能忍，寒能耐，老能歌。
二月二十四日至魏塘七首
张嵲（宋代）

一行疏柳对柴门，又见荒烟上晚村。
日日墙阴观日影，人生消得几黄昏。
宫词
杨皇后（宋代）

琐窗宫漏滴铜壶，午梦惊回落井梧。
风递乐声来玉宇，日移花影上金铺。
寄微之三首
白居易（唐代）

江州望通州，天涯与地末。有山万丈高，有江千里阔。

间之以云雾，飞鸟不可越。谁知千古险，为我二人设。

通州君初到，郁郁愁如结。江州我方去，迢迢行未歇。

道路日乖隔，音信日断绝。因风欲寄语，地远声不彻。

生当复相逢，死当从此别。

君游襄阳日，我在长安住。今君在通州，我过襄阳去。

襄阳九里郭，楼堞连云树。顾此稍依依，是君旧游处。

苍茫兼葭水，中有浔阳路。此去更相思，江西少亲故。

去国日已远，喜逢物似人。如何含此意，江上坐思君。

有如河岳气，相合方氛氲。狂风吹中绝，两处成孤云。

风回终有时，云合岂无因。努力各自爱，穷通我尔身。
尾犯·轻风淅淅
佚名（宋代）

轻风淅淅，正园林萧索，未回暖律。岭头昨夜，寒梅初发，一枝消息。香苞渐拆。天不许、雪霜欺得。望东吴，驿使西来，为谁折赠春色。玉莹冰清容质。迥不同、群花品格。如晓妆匀罢，寿阳香脸，徐妃粉额。好把琼英摘。频醉赏、舞筵歌席。休待听，呜咽临风，数声月下羌笛。
杜如篪屡督烹茶仍作诗次其韵
冯时行（宋代）

老寄余生山水窟，寂无朝烟屈硉矹。
客从何方问栖隐，无人应门杖藜出。
言间遗我翠玉饼，把玩芳香袭呼吸。
便欲洗琖试水品，肠胃空枯恐称屈。
缄藏小箧挂东牖，惕若虬龙随手入。
云涛雪浪有变化，扃鐍苞宜何郁郁。
痛尝七碗岂不愿，待营一饱终无及。
穷人谈富如画饼，浪说烹炮诧如识。
真求大嚼荐茗饮，可笑诗人太疾绝。
岂惟枵腹误指染，更并丽句成乾没。
亦知且具衲子供，浇淋蔬笋供一啜。
恐君肺腑出宫商，造物反怪太喧聒。
又恐展转夜不寐，深思危虑比孤孽。
何如待我食万钱，东阁大开玉醅泼。
翠娥捧香沃烦腻，醉起一笑天地间。
男儿盖棺事始定，所不践言有如日。
大哉
杨简（宋代）

大哉孔圣之言，哀乐相生不可见，
倾耳听之不可闻。不见乃真见，
不闻乃真闻。子夏虽曰敢不承，
实莫之承终于昏，误认有子为师道。
曾子觉虽小，而悟孔圣之皜皜。
濯之暴之觉之亏，即濯即暴无不妙。
子思孟子亦近之，惜乎小觉而大非，
其言多害道。二子名声满天下，
指其非者何其少，滋惑后学何时了。
安得朝家专主孔圣言，尽削异说明大道。
比一二十年觉者寝寝多，几二百人其天乎。
春秋冬夏风雨霜露无非教，风霆流形庶物露生无非教。
君子不必相与言，虽在畎亩之中，
默然即圣无他巧。大哉孔圣之至言，
罔极之德何以报。
口占
郑清之（宋代）

谁道寒官俸给稀，赍装满路得追随。
秋光不与诗肠算，无限江山信笔支。
次韵李彦渊郎中试院三绝句 其一
刘才邵（宋代）

铨曹注拟待群才，妍丑先分宝鉴开。馀力留诗在岩壁，护持神物已应来。
白醉
楼钥（宋代）

处世难独醒，时作映檐醉。
年少足裘马，安知老夫味。
天梳与日帽，且免供酒事。
谪居幸三适，得此更慙愧。
向来六逍遥，特书见清异。
君家老希夷，相求谅同气。
曲身成直身，朝寒俄失记。
醉中知其天，不饮乃同意。
书生暂奇温，难语纯绵丽。
误佳期 玫瑰花
沈纕（清代）

曲槛徒惊春去。忽听卖花声腻。梦回酒醒嗅偏宜，香更无浓处。

梳掠是天然，爱把新妆试。紫云轻压绿云边，越样添娇媚。
予秋夜观月得疟疾枕上赋小诗自戏
陆游（宋代）

贪看霜月步亭皋，不觉寒侵范叔袍。
且倚诵诗驱疟鬼，断无人寄碧腴膏。
秋月（一作江城秋夜）
戎昱（唐代）

江干入夜杵声秋，百尺疏桐挂斗牛。

思苦自看明月苦，人愁不是月华愁。
浮石山庄
何异（宋代）

天巧不易觑，觑巧不难着。
狐裘或反衣，铸铁真成错。
此亭对此石，层层水初落。
凭高得其要，他景皆可略。
苍波绕庐阜，白浪萦衔霍。
鱼龙出变怪，鳞鬣纷拿攫。
初疑海上来，根株相连络。
又疑泗滨渡，清润可磨琢。
水石两奇特，宾主一笑乐。
犹想岘山亭，清名与山托。
诀别书
卓文君（两汉）

春华竞芳，五色凌素，琴尚在御，而新声代故！
锦水有鸳，汉宫有木，彼物而新，嗟世之人兮，瞀于淫而不悟！
朱弦断，明镜缺，朝露晞，芳时歇，白头吟，伤离别，努力加餐勿念妾，锦水汤汤，与君长诀！
寄题合江知县杨寿祺著作野亭
冯山（宋代）

野亭何处访仙翁，安乐风烟迥不同。千里清泉来塞外，四时佳景出山中。

偷身暂逐禽鱼乐，放意翻成笔砚工。醉伴逍遥无计去，钩藤新熟荔枝红。
惨别离
觉罗舒敏（清代）

吁嗟乎，惨别离，迢迢后会殊难期。慈亲相送泪如绠，哀儿万里戍条支。

条支虽远君恩近。君儿首路心勿悲。谆谆母训犹在耳，未得生还弟先死。

玉门东望白云重，隔断音尘六千里。回思车马出城东，缟素征衣血泪红。

狱吏催行怒如虎，谁为隐籍悲途穷。嘉峪关前北风吼，惊沙扑面怪石走。

不辨东西天黑黄，雪压征裘大于手。相逢异地尽戎羌，毳帐连云客断肠。

喁喁不解作何语，意似怜我来殊乡。纵横虎爪留霜碛，疲马蹒跚宿戈壁。

荒烟冷月四无人，鬼哭狐嗥动心魄。滔滔岁月如惊波，泪痕渍透鲁阳戈。

生死吞声向前去，举头天外塞鸿过。塞鸿过，不寄乡书奈汝何。
纪梦
家铉翁（宋代）

何年沧海变桑田，绛阙琼宫尚俨然。
留得瀛州人在境，故应犹有地行仙。
上张丞相十首 其三
张元干（宋代）

活国勋奇甚，平戎志未衰。肯从时论屈，自许世人知。

豹尾遥临镇，蝉冠暂祝釐。天将擒颉利，露布舍公谁。
从张子章假唐书观毕作此归之
黄镇成（元代）

潇洒张公子，清脩名不虚。时寻山水趣，日与圣贤居。

乱世不学山，散金惟贮书。琴樽长日外，灯火早秋初。

孝友光门阀，才贤拔里闾。寿亲环綵服，佳客曳华裾。

蓄画俱名品，娱宾始一舒。藏文尤善本，尚友待三馀。

邺轴诚多子，唐编不吝予。转头忘记诵，寓目送居诸。

假久情知厚，还迟计恐疏。星垂天禄挍，云绕道山储。

整帙矜全璧，驰函愧报琚。经籯传善庆，应睹化龙鱼。
喜边生狱将释
王惟俭（明代）

白日还垂照，圜扉始被恩。
西河筑休馆，东岱已归魂。
无复鬓毛旧，只应皮骨存。
感时心寸折，逢客泪双痕。
冤讶秦城重，狱看汉吏尊。
江淹书欲上，杜笃诔何论。
往哲犹闻累，余生忽见原。
秋风解网后，洒涕叙凉温。
游旗峰后复上南楼观伎
邓云霄（明代）

浮萸载酒坐嶙峋，更上南楼兴转新。杯应黄花金作蕊，歌翻白苧玉为人。

关山夜色鸿千里，砧杵寒声月半轮。休怯纤罗怨青女，锦屏银烛暖如春。
行军诗二首 其二
岑参（唐代）

早知逢世乱，少小谩读书。悔不学弯弓，向东射狂胡。

偶从谏官列，谬向丹墀趋。未能匡吾君，虚作一丈夫。

抚剑伤世路，哀歌泣良图。功业今已迟，览镜悲白须。

平生抱忠义，不敢私微躯。
天阴
丘葵（宋代）

天阴尽日黯无光，白骨纵纵横地霜。
真鞑未多多伪鞑，拒王不罪罪勤王。
昔持耒耜今兵革，人食糟粮马稻梁。
正似镬汤无冷处，年三十六死为长。
资圣看画
李石（宋代）

资圣名蓝妙画窟，前佛峥嵘连后佛。
栴檀级上金琅璫，五月寒风吹佛骨。
我来看画瞻仙容，丹青古殿开天龙。
檐卜花开日亭午，妙音破睡闻鸣钟。
戊申岁题玉牒所壁 其四
许及之（宋代）

冷蕊疏疏开可数，香风羃羃远能闻。不因脩竹遮拦得，一夜清寒定忆君。
东野平陵图
牟巘（宋代）

鞅掌不可耐，壮士缚申卯。驱驴古平陵，水木乐幽茂。

苦吟到斜日，危坐类持钓。俗情见摆落，鹅雁极众口。

两曹第忍之，适满百乃报。吾终不以此，而易彼升斗。

小裁鹤料案，官事竟未了。斯人坐诗穷，咎在亏天巧。

有如发其羃，为谑岂不暴。理宜得嫌憎，枵腹镇雷吼。

区区尤李氏，此颇天意不。
壬戌人日南溪暮景三首
杨万里（宋代）

坐看青天起白云，化成龙子鈒银鳞。
霎时塞得青天满，只见龙鳞不见身。
虚室弦声
赵迪（明代）

空斋寂无人，丝桐奏流水。飞絮落寒潭，静逐浮云起。
哭刘仲邍
司马光（宋代）

天下才无几，夫君独患多。
高文粲列宿，英辩泻长河。
荣宦成朝梦，浮生度尺波。
旧僚空执酒，相与泪滂沱。
有野人来献石蝉以二千钱偿以之因成拙诗
郭印（宋代）

二仪肃阴气，草木凋零尽。
尔生岩石间，丛密不自陨。
绿叶抽紫茎，族与秋兰近。
蝉联无数花，未觉霜飚紧。
野人持献余，千金那敢吝。
盆崖遂物性，畅茂庶可准。
吸风喷芳馨，饮露含清润。
如闻嘒嘒声，满地寒林振。
次韵李似之秋居杂咏十首 其二
李纲（宋代）

亭亭南山松，下荫千里道。结根既得地，秀色亦何好。

岁寒霜霰苦，独立君子操。如何慷慨士，百虑绕中抱。

寸心多感伤，摇摇若旌纛。逝将归江湖，更拜散人号。
泊头圆照堂
白玉蟾（宋代）

脱白来求法，披缁去出家。
此心如水月，结屋老烟霞。
翠长真如竹，黄开般若花。
寄言刘铁磨，自识赵州茶。
句
萧德藻（宋代）

稚子推窗窥过雁，数峰乘隙入西轩。
政府生日十首
曹勋（宋代）

寥廓无尘腊雪晴，距正五日凤凰鸣。
已膺一德明良会，更祝千龄辅太平。
送都运陈炜以烦言去
李昴英（宋代）

铁汉从来去就轻，当年乌府树风声。
福星临分人安乐，浊世如泥志洁清。
祠命忽传奸吏贺，归装绝少担夫惊。
退庵本惬家林兴，父老攀辕却有情。
金刚经书大士像赞
释普济（宋代）

大士应身三十二，一身三十二重非。金刚正体是非外，鹊噪鸦鸣无了时。
立春帖子·太上皇帝阁
周必大（宋代）

玉烛重开岁，璇杓复建寅。
谁知康寿殿，四序只长春。
和昌甫竹句 其三
韩淲（宋代）

城郭虽多总不如，瑞峰山净竹应舒。纷拿肉食红尘热，缓步那言可当车。
酬王定国五首 其五
刘攽（宋代）

愿赐支离不肖身，幅巾田野任天真。我行三径一廛地，君即东天南陌人。

晏卧自轻车结驷，食薇从使甑生尘。漳滨卓荦桓公健，盛德由来必有邻。
饯友宰丹阳
万俟绍之（宋代）

昔曾觇吏事，不是小规模。
万象胸中布，全牛眼底无。
迅雷推敏速，片月对清孤。
铁瓮城边邑，今番凋瘵苏。
得五清先生消息尚客澧州怅然有怀作诗六首 其二
何景明（明代）

昔遇南来客，曾传北寄声。飘零携百口，留滞傍孤城。

泽畔骚人兴，周南太史情。天高地仍远，御谤竟谁明。
舣舟
郭印（宋代）

袅袅垂杨岸，无人独舣舟。风波尝险阻，身世任沉浮。

邃径中间接，寒溪左右流。冥心来宴坐，浩荡得天游。
赠制笔沈生
黄玠（元代）

月中仙人白兔公，缟衣翩然乘玉虹。遗我利器五色光，将使奏赋蓬莱宫。

江淹老去才思劣，夜郎归来亦华发。愿乞瑶池不死方，须得玄霜和紫雪。

剥啄叩门秋梦回，有客真为黄香来。坐中顿见两毛颖，脱帽露顶美且䰄。

君不闻朔土贵人执笏思对事，仓卒墨丸磨盾鼻。

何曾望见㕙与䨲，马上柳条能作字。后来雪庵松雪俱善书，始爱都人张生黄鼠须。

安知沈郎晚出笔更好，犹及馆阁供欧虞。拔奇取俊锋锷见，双兔健似生于菟。

用之不啻仗手檛，颠倒纵横随所如。
谢汪伯玉柳杯之赠二首 其二
孙继皋（明代）

河桥杨柳郁青青，折尽长条送远行。剖得枯瘿仍佐酒，阳关一曲一伤情。
题颜持约画四小景 梧山暮雪
王安中（宋代）

一白空迷浩淼，万卷却立孱颜。北渚曾游帝子，南巡更忆虞鳏。
贺知章乞鉴湖一曲图
徐渭（明代）

镜湖无处无非曲，乞罢何劳乞赐为。幸有双眸如镜水，一逢李白解金龟。
延庆化禅观地平
释绍昙（宋代）

屏息诸缘入定时，脚跟下事烂如泥。
睦州片板轻担出，禅病蠲除不用医。
哭孙明复殿丞三首
梅尧臣（宋代）

鲁国先生殁，夷门吉士哀。
因谗君席远，时赙帝恩该。
寂寞蒿宫启，悠扬茜旐回。
昔贤皆不免，松下作寒灰。
和子京旅况
宋庠（宋代）

春城岑寂早花开，久脱冠梁有薄埃。
安邑本缘饥腹累，茂陵非为富赀来。
惊罗晚雀同茅宇，争席春农伴茗杯。
自有忘言记真意，不烦骚客赋衔枚。
晚霁行
海瑞（明代）

山头日欲黄，江上树初碧。去人何忽忽，而不畏于役。

鸟鸣入春何，鸡栖掩屯栅。风波大如许，且止无远适。

我有十丈琴，舆君永今夕。
寇中逃山
萧澥（宋代）

才入林峦屏迹时，此身自幸少人知。
婴孩底苦不解事，偏是怕时方始啼。
寄外 其二
丁毓英（清代）

霜信催砧急，寒闺寄远时。料应孤客梦，付与枕函知。
慈竹
金君卿（宋代）

欲知慈姥心，看此矶上竹。
四时无改易，一节念幽独。
蟠根石罅牢，倒影潭心绿。
直恐霜雪姿，化为水苍玉。
和人六绝 其五
虞俦（宋代）

杜宇声声苦唤人，应怜书剑走风尘。家山有约蚤归去，莫待来呼祈孔宾。
赠韩协律
朱庆馀（唐代）

永日微吟在竹前，骨清唯爱漱寒泉。门闲多有投文客，

身病长无买药钱。岭寺听猿频独宿，湖亭避宴动经年。

亲知尽怪疏荣禄，的是将心暗学禅。
孙元忠寄示种竹诗戏以二十篇答 其十四
孔平仲（宋代）

有竹一顷馀，舍下笋穿壁。新茁才出墙，满岁如松碧。

苍苍众色晚，归鸟尽敛翼。宇宙此生浮，仰惭林间翮。
南郊庆成口号二十首 其六
周密（宋代）

苍璧黄琮藉白茅，圜坛八陛际云高。景光下烛天心享，万岁三呼祝圣尧。
三月晦尽行高苑道中大风 其二
王世贞（明代）

日色虚骀荡，风沙太獝狂。已令花似雪，复要鬓如霜。

薄宦春从失，将归老不妨。青帘浊醪在，遮莫唤谁尝。
黄致政挽诗二首
王炎（宋代）

后学资模楷，先生久里居。
两儿联玉筍，三命佩银鱼。
米廪无重席，蓬山孰校书。
如何遗此老，宰木遽萧疏。
晚眺有怀
马戴（唐代）

点点抱离念，旷怀成怨歌。高台试延望，落照在寒波。

此地芳草歇，旧山乔木多。悠然暮天际，但见鸟相过。
孙威敏及物帖赞
岳珂（宋代）

有文可，有武备，
公之笔札蔚然可占也。兵凶器，
战危可，公之此可非直一谦也。
以公之才，持必胜之策，
而于雇虑如此其严也。嗟今之人，
万一不逮，谈伊吾，
望天山，乃抵掌而奋髯也。
尔言则轻，不歼也。
好谋而成，视吾奁也。
除夕巴里坤客帐祀先
洪亮吉（清代）

昔日公孙瓒，临岐祀北邙。潸然感先德，忘却在殊乡。

烛借穹庐火，牲求牧泽羊。荒寒一瓯雪，聊抵奠椒浆。
读刘琨传
岳珂（宋代）

古来万事无真实，赖有区区史笔存。士雅闻鸡偶同被，至今起舞说刘琨。
送潮州定兄
释慧空（宋代）

临漳拜起，秀峰出气。潮落海门，月生云际。定则不二，二则不定。

鳄鱼潭底黑如烟，轻轻窥着伤人命。
咏吴中二灯琉璃球
范成大（宋代）

龙综缫冰茧，鱼文镂玉英。
雨丝风外绉，云网日边明。
叠晕重重见，分光面面呈。
不深闲里趣，争识个中情。
向晓风顺挂帆
汪梦斗（宋代）

顽阴破处见秋空，十幅枯蒲饱晚风。惊得野凫连族起，蓼花两岸献生红。
苏文忠二诗帖赞
岳珂（宋代）

物随春而欣荣，诗之偶成，何间乎虎跑之与女城。

纵笔而书，冰谷梅英。凡是岁月之与所因，予皆不必强评。

惟当即先生杂出之书，以考先生所寄之情，其何以异乎孤山之清也。
三送与绳至奣子
王世贞（明代）

两岸朱衣送宰官，中流衲子话团圞。自怜不了能仁字，归卧杉龛萝月寒。
送张倅彦政赴阙
苏过（宋代）

信马来并州，并州在何许。太行如登天，憔悴欲谁语。

青衫百僚底，屏气不敢吐。谓当哭途穷，何但折腰膂。

忽逢元紫芝，仰视得眉宇。敢论通家旧，窃欲比文举。

使君况不凡，高论倾肺腑。能容丞掾醉，不问车茵污。

念我丘壑人，老矣事簪组。端如赴缧囚，坐受狱吏侮。

感公怀抱开，一笑忘羁旅。虽知抱关恶，未忍赋归去。

相从仅满岁，公已歌杕杜。秋风忽零乱，吹尽西山雨。

定应摧行色，不遣车轮阻。天街早飞鞚，鹓鹭看接武。

青云岂难到，少展垂天羽。区区亦自怜，从此归农圃。
一剪梅 庆汪本亨六十寿词并引
程敏政（明代）

稠木阴阴一里春。松喜津津，梅喜津津。画堂开宴庆佳辰。

主也精神，客也精神。

花甲才周第一巡。岁又更新，曲又更新。愿期遐算比灵椿。

不是尧人，谁是尧人。
毗卢阁观旧藏示讲经僧
欧大任（明代）

十载翻经事若何，法门原自学维摩。莫邀谢客匡山社，纵有锋机觉已多。
登吴城望湖亭
高心夔（清代）

晓涨浮空左蠡青，号风四荡旅魂醒。中流石尽沈精卫，狂渚林隤断脊令。

盛宪忧伤年易蹙，韩娥漂泊曲难听。面尘臆血谁湔拭，心堕苍茫况此亭。
次韵次卿林下行歌十首 其八
周紫芝（宋代）

人情危甚剑头炊，未可云鹏笑一枝。冠冕窟中元不到，云山堆里复谁知。
题小松（一作移）
张乔（唐代）

松子落何年，纤枝长水边。斫开深涧雪，移出远林烟。
带月栖幽鸟，兼花灌冷泉。微风动清韵，闲听罢琴眠。
柳梢青
杨无咎（宋代）

雪艳烟痕。又要春色来到芳尊。却忆年时，月移清影，人立黄昏。

一番幽思谁论。但永夜、空迷梦魂。绕遍江南，缭墙深苑，水郭山村。
春月白鹤吟寄魏鹤山
王迈（宋代）

鹤去兮渠阳，发衣佤相羊。
啄芳洲兮饮碧湘。如青城之棲兮流矢中伤。
鹤来兮钱塘，朱顶兮昂藏。
浴太液兮下建章，如九皋之唳兮声彻上苍。
鹤归兮临邛之岗，嗥朔风兮立晓霜。
扪参历井兮水云乡，如逊东之返兮华表飞扬。
昔者去兮，狂枭毒獍相贺乎偃月堂。
迨其来兮，文鸾相得乎汉未央。
今其归兮，驯鸥狎鹭相待乎午桥庄。
善类无依兮，若空乎振鹭之行。
留行无语兮，谁扼乎群鸟之吭。
归去来於鹤何加损兮，关世道之否藏。
有雁兮南翔，翼短兮心长。
避缯弋饱稻粱，望胎仙兮天一方，
思蹇产兮结中肠，此仙之寿兮未易量。
天若祚宋兮，当复来而为治世这祥。
冬日
吴锡畴（宋代）

夕阳孤倚立溪头，三两渔舟溯碧流。
惊起一行新宿雁，斜飞又过别汀洲。
寄刘录事
喻凫（唐代）

城西青岛寺，累夏漱寒泉。今在提纲所，应难扫石眠。

风沙榆塞迥，波浪橘洲偏。重整潇湘棹，心期更几年。
奉陪使君十四叔晚憩大云门寺
钱起（唐代）

野寺千家外，闲行晚暂过。炎氛临水尽，夕照傍林多。

境对知心妄，人安觉政和。绳床摇麈尾，佳趣满沧波。
大衍易吟四十首
方回（元代）

六阴升已极，坤下战乎乾。
建亥阳生处，居然复卦前。
江城子·雪消霜入小溪舟
韩淲（宋代）

雪消霜入小溪舟。试浮游。上山头。薄薄寒烟，依旧未全收。问道梅花开也未，吟不尽，一春愁。

襟怀如此老还休。懒凝眸。转深幽。诗罢一眉，新月又如钩。腊后春前村意远，回棹稳，水西流。
招叶致远
王安石（宋代）

山桃野杏两三栽，嫩叶商量细细开。
最是一年春好处，明朝有意抱琴来。
儗汉末小乐府九首 其二 挂著冠
缪荃孙（清代）

莪莪进贤冠，胡为狗所辱。西园论价多，自然貂不足。
牛山道中
孙觌（宋代）

松云翠离披，竹日光破碎。青荧麦风过，红湿花露坠。

萍开龟曳尾，树啄鸟擘喙。物物如贶予，欣然与心会。
和慎思初入试院
蔡肇（宋代）

午门钥入断人行，禁漏稀微出迩英。齐拜敕书期老仗，并驱驺御出西城。

諠哗灯火看如梦，关锁官曹祇寄声。聊付能诗破羁旅，诗成冉冉又还生。
辛亥春日读书凤台社中此先君论文地也感而赋之
李如榴（明代）

危亭百尺绝尘埃，兰砌花阴长绿苔。大地山河收一抹，小窗灯火罩层台。

鹤归犹忆千年事，凤翥遥从万仞回。缥缈白云还想像，如闻笑语半空来。
题采菊图 其二
韩驹（宋代）

今日菊始华，丛雁鸣相和。若无一觞酒，如此重九何。

悠然数酌尽，会心岂在多。醒来不复记，散发东山阿。
秦岭
汪元量（宋代）

峻岭登临最上层，飞埃漠漠草稜稜。
百年世路多翻覆，千古河山几废兴。
红树青烟秦祖陇，黄茅白苇汉家陵。
因思马上昌黎伯，回首云横泪湿膺。
旅舍朝难
晁说之（宋代）

独抱微诚人不知，山公启事定何施。
鸣鸡本候海潮信，不为金门上马时。
诗三百三首 其五十六
寒山（唐代）

我见东家女，年可有十八。西舍竞来问，愿姻夫妻活。

烹羊煮众命，聚头作淫杀。含笑乐呵呵，啼哭受殃抉。
谢赵季茂海错二律 其一
岳珂（宋代）

珍殽惟错远持将，赖有诗情合得尝。明月擘蚶分瓦砻，晴霞浴鲎露珠房。

鲗乌鲚白螺开靥，蚷紫虾红鳔挟肠。雁断闽山归未得，把杯犹忆少年场。
斋居杂咏
吴宗爱（清代）

春雨何缠绵，幽闺听不足。昨夜吐明蟾，清光如可掬。

晨起览窗纱，灼灼明朝旭。苔色自苍凉，庭柯净如沐。

顿复起浓阴，峭寒风断续。乍雨乍晴天，云霞无定局。

关心数残红，循阑行屈曲。一鸟忽飞来，啼破晚烟绿。
福昌南望
张耒（宋代）

朝市推迁不复还，暮云平野水潺潺。
山川寂寞繁华后，都邑萧条鱼鸟闲。
鹤柱千年无故老，仙棋一局换人间。
兴亡今古知何极，莫向雍琴妄惨颜。
天津喜陈仲鸾同年相过
廉兆纶（清代）

种树风烟长，移花岁月深。稍添春烂漫，浑忘老侵寻。

阅世成流水，何时返故林。便开松菊径，共葆雪霜心。
峡山寺二首 其二
朱璧（明代）

由来去住非人力，灵鹫遥思托武林。云拥莲花浮佛座，月移山影浸波心。

尊开岸竹曾堪律，法说荒台已布金。分付老僧勤护守，莫令他掷苦悲吟。
偶然作
贯休（唐代）

蝉声引出石中蛩，寂寞门扃叶数重。

谁道思山心不切，等闲尽出两三峰。
金陵杂兴二百首
苏泂（宋代）

元帅中军展将旗，军中新刺好男儿。
风云陈法秋毫识，前日兵兴使不知。
张叔挽诗二首
李俦（宋代）

声名凛凛动寰区，忠义存心老不渝。
奋不顾生惟尽节，虞无遗不悉嘉谟。
独提南服三千旅，首冒重围万死涂。
时事已更身已逝，惟将阴德付鵷雏。
华清词
顾云（唐代）

祥云皓鹤盘碧空，乔松稍稍韵微风。绛节影来，

朱幡响丁东，相微清斋朝蕊宫。太上符箓龙蛇踪，

散花天女侍香童。隔烟遥望见云水，弹璈吹凤清珑珑。

丹砂黄金世可度，愿启一言告仙翁。道门弟子山中客，

长向山中礼空碧。九色真龙上汉时，愿把霓幢引烟策。
太常引
韩玉（宋代）

荒山连水水连天。忆曾上、桂江船。风雨过吴川。又却在、潇湘岸边。

不堪追念，浪萍踪迹，虚度夜如年。风外晓钟传。尚独对、残灯未眠。
挽李端
刘克庄（宋代）

要识君操履，全如字画真。
病能妨献赋，穷不废修身。
月旦推先辈，春官失此人。
如闻埋玉速，里巷共酸辛。
闰月
李贺（唐代）

帝重光，年重时，七十二候回环推。

天官玉琯灰剩飞，今岁何长来岁迟。

王母移桃献天子，羲氏和氏迂龙辔。
劝农出郊三绝
王炎（宋代）

桃花一笑弄春晴，布谷澜翻亦劝耕。
十雨五风蒙帝力，愿风父老庆秋成。
朱生怀内索春闺怨戏作
谢与思（明代）

寂寞掩春闺，缘阶草色萋。镜中鸾自舞，楼上凤应迷。

锦字缄新怨，罗巾蚀旧啼。向人那解说，肠断在乌栖。
题昼公院（一作四明兰若赠寂禅师）
周贺（唐代）

丛木开风径，过从白昼寒。舍深原草合，茶疾竹薪干。

夕雨生眠兴，禅心少话端。频来觉无事，尽日坐相看。
开元杂题七首。舞马
陆龟蒙（唐代）

月窟龙孙四百蹄，骄骧轻步应金鞞.曲终似要君王宠，回望红楼不敢嘶。
和卢校书文若早入使院书事
司空曙（唐代）

解带独裴回，秋风如水来。轩墀湿繁露，琴几拂轻埃。

晨鸟犹在叶，夕虫馀□苔。苍然发高兴，相仰坐难陪。
和张倅湖上十绝
姜特立（宋代）

宝叔祠前落照红，平湖万顷碧涵空。
个中有景君能道，添入三贤诗句中。
奉和袭美新秋言怀三十韵次韵
陆龟蒙（唐代）

身闲唯爱静，篱外是荒郊。地僻怜同巷，庭喧厌累巢。
岸声摇舴艋，窗影辨蟏蛸。径只溪禽下，关唯野客敲。
竹冈从古凸，池缘本来【幽页】。早藕擎霜节，凉花束紫梢。
渔情随锤网，猎兴起鸣髇。好梦经年说，名方著处抄。
才疏惟自补，技痒欲谁抓。窗静常悬杂，鞭闲不正鞘。
山衣轻斧藻，天籁逸弦匏。蕙转风前带，桃烘雨后胶。
藓干黏晚砌，烟湿动晨庖。沉约便图籍，扬雄重酒肴。
目曾窥绝洞，耳不犯征铙。历外穷飞朔，蓍中记伏爻。
石林空寂历，云肆肯哓譊.松桂何妨蠹，龟龙亦任嘲。
未能丹作髓，谁相紫为胞。莫把荣枯异，但和大小包。
由弓猿不捷，梁圈虎忘虓。旧友怀三益，关山阻二崤。
道随书簏古，时共钓轮抛。好作忘机士，须为莫逆交。
看君驰谏草，怜我卧衡茅。出处虽冥默，薰莸肯溷殽。
岸沙从鹤印，崖蜜劝人摷。白菌盈枯枿，黄精满绿筲。
仙因隐居信，禅是净名教。勿谓江湖永，终浮一大瓟。
和作哲送令德
邓肃（宋代）

我瓠非五石，安能枵不用。
但恃少年气，未肯就羁鞚。
越人已断发，章甫浪出宋。
何如子建文，脱口人争讽。
笑示善者机，绮语时一弄。
妙竟秘不传，尺管阁云梦。
固应羞芹藻，清明奴隶共。
明年郁梧桐，定作喈喈凤。
归来访原宪，慎毋学子贡。
故人犹未病，反己能求中。
霜天晓角 雪后夜登爱山台
吴绮（清代）

孤台雪霁，雪月光相泥。把似大罗天阙，天上全无地。

此时双鹤罗，弄花梅吐气。明日头衔须换，直写水晶宫吏。
用寄陈蔼公韵示文辅
王余佑（清代）

后世人难问，先忧计总疏。已沦中下策，空负《短长书》。

交自分今古，吾谁问毁誉。壮心看渐冷，且共老江渔。
人日立春
赵蕃（宋代）

阴已至人日，雨仍当立春。
梅花一开谢，草色半陈新。
节物变风物，病身成老身。
微吟终楚调，高兴属词人。
赠策选军将张仲举其父故居乡与先君游也
孙应时（宋代）

铁马横戈三十秋，天涯肯忘旧父游。
看君材气万人敌，何日关河一战收。
判把身心专报国，不忧骨相晚封侯。
尊前感动书生恨，听说当年下宿州。
塞上
柳开（宋代）

鸣髇直上一千尺，天静无风声更乾。
碧眼胡儿三百骑，尽提金勒向云看。
长芦口
刘敞（宋代）

泱漭东流白，微茫远屿青。风飙万里浪，性命一浮萍。

飞鸟戢倦翼，潜蛟浮暗腥。由来限南北，天意亦冥冥。
题邵武丞郑公名宦传册
于慎行（明代）

古者侯与卿，侐寝无遗迹。桐乡一啬夫，至今有社稷。

民志谅难谐，德声允无斁。邈哉邵武丞，乃与千秋匹。

蚤耽竹素编，暮随升斗檄。十载和鸣琴，鸾凤栖枳棘。

折狱照覆盆，赋政悬尺籍。老挂武夷冠，云卧仙岩碧。

犹馀棠树阴，清风满旧邑。长吏备时烝，泽宫参侑食。

赤绂岂无人，伊谁分半席。柳勒武功铭，韩记蓝田璧。

娄江笔如椽，亦永循良绩。公真不负丞，是为黄绶式。
春词 其三
毛滂（宋代）

好生恰对发生时，宽大恩流涣汗飞。雷雨解成僵蘖动，蓼萧诗就远人归。
林氏女
韩俊（明代）

毓秀深闺迥异人，两间正气自能存。宁教香骨埋黄壤，未许焦头折翠钿。

烈日争光三道远，高风励俗百年传。遥遥华胄真无愧，应有芳名著简编。
早夏日东滨携酒肴拉予辈过西皋草堂聚饮
朱朴（明代）

西郭先生开草堂，南州高士载壶觞。春回群木秀而野，乐任主人情未央。

蚕月雨晴方播种，麦秋风起正条桑。相过半是悬车客，更觉田园兴味长。
白日偶无客青山长对门
韩淲（宋代）

不见屋外溪，但见屋上山，
云月复风雨，展转朝暮间。
山间早春
真山民（宋代）

小桃枝上认年华，随分红开一两花。
将谓春风只城市，也吹春色到山家。
汉宫春（答李兼善提举和章）
辛弃疾（宋代）

心似孤僧，更茂林修竹，山上精庐。维摩定自非病，谁遣文殊。白庐自昔，叹相逢、语密情疏。倾盖处，论心一语，只今还有公无。

最喜阳春妙句，被西风吹堕，金玉铿如。夜来归梦江上，父老欢予。荻花深处，唤儿童、吹火烹鲈。归去也，绝交何必，更修山巨源书。
集句 其十二
闻人祥正（宋代）

连夜琼林散舞衣，披香新殿斗腰肢。

今朝却得君王顾，从此新承恩泽时。
题吴荻垣所绘风晴雨雪斗方图四首 其一
严金清（清代）

湖上风生起绿波，扬舲帆饱疾如梭。旗亭杨柳清明路，会听游人唱踏歌。
记小圃花果二十首
刘克庄（宋代）

春令园中本，移来村墅中。
大管今却献，黄帕不来封。
婺源胡奎若藏黄石斋自书五言诗迹题后
姚鼐（清代）

直言濒死荷戈馀，社稷犹思再埽除。指佞朝廷惟汲黯，存亡时埽异申胥。

秋来草没宫门路，夜半镫寒屋漏书。要识艰危成节概，不随流俗在平居。
雪狮儿 腊八日同儿子大儒食粥
许嗣隆（清代）

但糜自可，又何必饮，太邱实录。白玉为堂，风味原非粱肉。

清疏不俗。况腊八、果鲜菹熟。今休羡，党家羊酪，石家豆粥。

只此也堪果腹。快围炉、分舀小匙相续。饱暖交加，消受人閒清福。

长安富足。那有此、匀圆嘉谷。君恩沃。父子同沾天禄。
送邹舜咨回乡
赵抃（宋代）

经岁别亲闱，于今咏式微。捐繻成后约，拭袂重言归。

脱叶迷官道，酸风中客衣。新文满珍笥，去去有馀辉。
结交行送武之文
王冕（元代）

江南野人毛发古，骑牛读书无一侣。白眼遥看泰华云，赤脚冷濯沧浪雨。

长安小儿不足数，论文忽有东平武。武君胸中气峥嵘，呼吸云梦吞沧溟。

笔底春秋决王伯，坐探今古无馀情。青青扬舟渡淮海，江山秀色遥相待。

雄文卷尽九江碧，新诗写出庐山翠。西南五老青未了，倏忽骑云过蓬岛。

脱略不作公子行，随我骑行踏芳草。人怪我颜何丑老，自觉无人可同调。

梅花明月柳花云，独对青山发长啸。武君过我笑我痴，话言时复投其机。

柴床卧听夜雨落，草窗坐看秋萤飞。凄凉饮尽客中味，君知我知谁复知。

今年丙子旱太苦，江南万里皆焦土。老羸饿死壮者逃，硕鼠欺人暴如虎。

武君平生多抱负，对此如何可轻举？武君武君善调护，慎勿轻身学巢许。

秋风昨日吹大荒，草木黄落雁南翔。浩然归兴不可降，严君五马一马黄。

大兄亦受七品郎，况是迁官归故乡。可知闾里生辉光，我穷衣袖露两肘。

回视囊蓖无一有，送君不劝阳关酒。长歌但折江上柳，丈夫有志当自持。

不须重此生别离，泪不为此生别滋。天南天北同襟期，明年平原芳草绿。

试弓好射衔花鹿，有怀若问山阴竹，中天亦有南飞鹄。
镇夷道中
何孟春（明代）

不谓来沙碛，还当渡黑河。
时平疆场广，地重戍兵多。
禹迹谁修复，天城鬼护呵。
居延遥可望，无奈合黎何。
颂古八首
释深（宋代）

不点自和，不拨自转。
伎俩天然，机轮如箭。
如今分付当行家，百岁光阴已不多。
若能直下猛提取，天上人间争奈何。
赵用甫提举梦中得片云不隔梅花月之句时被命
戴复古（宋代）

一时议论动诸公，有诏西来玉节东。
又见清朝更大化，好趋丹陛奏孤忠。
片云不隔梅花月，一雪翻成柳絮风。
把酒莫辞今夕醉，明朝车马去匆匆。
寄王元均奉议昆仲
释道潜（宋代）

崇文学士后，二子皆翘翘。异哉荆山麓，产此英琼瑶。

婆娑翰墨场，文彩相蔚饶。顷我未知识，寸心徒摇摇。

前年广陵城，会合如有招。名都冠淮海，气象古所豪。

林园若棋置，佳处遗尘嚣。良辰肯浪负，杖策同嬉遨。

清谈落玉麈，亹亹如闻韶。岁晏乐未阕，离群复萧萧。

扁舟眇一叶，出没随江潮。云山列千里，庐霍尤岧峣。

孤怀喜自放，跨跞岂惮劳。所嗟无二陆，相我吟风骚。
史记三十六首 其三十六 卫青
郑学醇（明代）

风沙夜击武刚军，雪压弓刀几尺馀。晓上阗颜山上望，不知何路逐单于。
梨山泽民庙
周密（宋代）

甘棠遗爱在，香火俨如新。古木藏云雨，深廊隐鬼神。

建州名刺史，唐代老诗人。五百馀年后，犹能泽及民。
寄武川摩诃院圆明老人五首 其五
耶律楚材（元代）

一扇儒风佛日明，舍生从此乐馀生。高人编简寻长味，衲子林泉称野情。

见道谷绵充廪藏，喜闻流散集京城。自惭无德毗明主，千里虚名浪播声。
生日和辛江陵即席韵
魏了翁（宋代）

笑语声中别有天，巫云楚岫玉明舡。
冷风入坐酒无力，斜日媚空花欲然。
猎猎旗风犹夏五，摇摇帆影立秋千。
他时辇路追今梦，傥许陪公发未宣。
送思上人南归
韩维（宋代）

尘埃不可久，归卧故山秋。
荣利非其好，风骚得所求。
晨征随社燕，夜宿近江鸥。
闻子禅林胜，它年一系舟。
发通州
文天祥（宋代）

淮水淮山阻且长，孤臣性命寄何乡。
只从海上寻归路，便是当年不死方。
凤栖梧 新秋月夜坐柳阴小艇
张令仪（清代）

碧天渺渺波同色。□透花阴，满地玲珑月。短葛凉轻纨扇歇。

晚地细细荷香涩。

小葺幽窗烟柳接。稳载琴书，不怕地波劣。藻荇横铺水光湿。

相看但少中流楫。
礼部贡院阅进士就试
欧阳修（宋代）

紫案焚香暖吹轻，广庭清晓席群英。
无哗战士衔枚勇，下笔春蚕食叶声。
乡里献贤先德行，朝廷列爵待公卿。
自惭衰病心神耗，赖有群公鉴裁精。
闭居五咏其五移竹
苏辙（宋代）

前年买南，园本为一亩竹。
稍去千百竿，欲广西南屋。
本心初不尔，百口居未足。
黾勉斤斧余，惭愧琅玕绿。
东园有余地，补种何年复。
凛凛岁寒姿，余木非此族。
正月二十七日侍二老人出万里桥游宝历寺谒五
何耕（宋代）

城中少乐事，日日走尘土。
因循嘉节过，春物遽如许。
驾言游近郊，及此新过雨。
梨花雪飘零，麦脚浪掀舞。
伤心梅已叶，慰眼杏初吐。
荒凉入古寺，迢递行两庑。
耽耽巨入阁，擐甲硕且武。
出门诣支径，信马踏江浒。
小舟呼未至，危亭憩方午。
长江渺无际，远岫明可数。
舟中更奇绝，一视隘天宇。
深流风浩荡。浅岸石龃龉。
水凫贞自适，修竹不知主。
摇摇打鱼艇，丁丁造船斧。
林疏见官道，路转失前浦。
奇观非一状，四面皆可取。
斗酒不妄倾，佳处辄自举。
杯盘渐狼藉，野蓛旋烧煮。
夷犹兴未尽，落日挂村坞。
归涂绕城隈，醉眼迷处所。
卧柳久知名，败屋费撑拄。
轻盈楚宫样，何事腰伛偻。
临风发浩叹，空响答人语。
吾亲俱老矣，君羹未尝睹。
聊为半日乐，少慰一生苦。
馀年愿长健，彩服看儿女。
此外吾何求，穷通任天与。
吾兄文夫宦游天台余将官于江左不胜感离之情用韦苏州那知风雨夜复此对床眠为韵作十诗以寄 其七
王淹（宋代）

安道乐东山，少游志乡里。二龙各同渊，屈信有彼此。

何年金华客，异世赤松子。此谋非人决，头颅当自揣。
高鲁瞻通守豪逸强饮席罢以挟诸孙射猎图乞题乘醉书二十八韵与之
梅庚（清代）

一骑前导龁且嘶，一骑臂隼控不驰。后骑缘山山蔽亏，奔腾似欲大合围。

中有健者骑指挥，不老非少美鬓髭。耳后鸣镝如饿鸱，草间狐兔潜狉狉。

淮阴登坛一钓师，不闻射生能丽龟。腰弧插羽俨交绥，借问何如幽并儿。

丱而从禽翳为谁，渥洼之驹精权奇。兽肥草浅同遨嬉，有张无弛非所宜。

秋冬射猎春唔咿，逐坐肯索栗与梨。文人托兴聊尔为，少年何必不军麾。

彦升三事了无期，骑兵往往登台司。健儿恶马供鞭笞，云台麟阁图须眉。

人生快意当若斯，还君卷轴心嗟咨。燕市酒徒今已稀，和歌且就高渐离。
到蜀与郑中丞相遇
贯休（唐代）

深隐犹为未死灰，远寻知己遇三台。如何麋鹿群中出，

又见鹓鸾天上来。剑阁霞粘残雪在，锦江香甚百花开。

谩期王谢来相访，不是支公出世才。
墙西玉簪初芽
姚燮（清代）

薄纨如水障鬟丝，往夜流萤梦碧漪。不分撩将三楚思，倩谁写碧六朝诗？

夕阳最媚当初筱，弱草同怜是卷葹。静窟未供胡蝶睡，已招凉月恋迟迟。
故丞相忠定赵沂公挽章三首
曹彦约（宋代）

对策飞龙日，宗卿夙所期。
时来人激烈，身定国危疑。
一德三朝老，孤忠百世师。
是非空具锦，铭篆有钟彝。
和新燕
蔡襄（宋代）

燕燕何来处处喧，新从海上振轻翰。
卑飞不避春泥重，竝语应愁夜雨寒。
客舍暗窥吟笔健，宴堂时见酒杯乾。
雕梁信美多移主，愿尔将雏择便安。
旅中杂兴五首
赵蕃（宋代）

屡雪不一雪，云脚何时绝。
春风虽云来，积冻吹又结。
未论刍薪价，曳履冻欲裂。
苦欲作商音，声寒还复辍。
闷怀
王素娥（明代）

妾泪非易弹，乡关渺千里。世事与愁肠，相对何人语。
寒食雨夜十绝句 其十
柳如是（明代）

合欢叶落正伤时，不夜思君君亦知。从此无心别思忆，碧间红处最相思。
看山亭 其二
黄裳（宋代）

两边红绿路深深，叠怪堆奇出翠岑。莫道非真窥得破，能侵天巧似无心。
山居杂咏
黄宗羲（清代）

锋镝牢囚取决过，依然不废我弦歌。(取决 一作：取次)
死犹未肯输心去，贫亦岂能奈我何！
廿两棉花装破被，三根松木煮空锅。
一冬也是堂堂地，岂信人间胜著多。
次申屠子迪韵
王冕（元代）

红尘车马事纷纷，高眼何曾有见闻？竹屋夜深时听雨，石床秋冷不生云。
归来每爱陶彭泽，漂泊谁怜郑广文？门径年年芳草绿，拟将兹意问东君。
题鹪鹩巢林行
释文珦（宋代）

鹪鹩巢中林，所择唯一枝。
俛啄草间粒，自可长无饥。
绝意於翱翔。其乐诚在兹。
挟之上空虚，高风亦奚为。
体微力难任，飘飘意何归。
穷达悬於天，赋予常不齐。
君子识其分，小大随所施。
狂夫每争先，虚骋不知疲。
以之致高位，未免多瑕玼。
静退以为德，引理良可推。
和袁同年接伴赓从客陆成父至宝应县韵
许及之（宋代）

雨洗秋光滴夜凉，斗牛河汉绚文章。明时不宝埋光瑞，应有真贤为发祥。
次张句曲题杨铁崖新屋诗韵
瞿智（元代）

亭子高临洗马河，亭前夜月动微波。倚阑天上箫声发，卷幔岩前树色多。

未许韩家修五凤，欲从房相赋群鹅。连城芳草遥相忆，谁解玲珑醉后歌。
酬盘隐别驾雪
释居简（宋代）

台空罢讲经，底事雨花零。鸡误中宵白，山迷昨日青。

槎牙浑欲死，和煦便通灵。怕压疏疏竹，寒敲不忍听。
菩萨蛮回文
陈枋（清代）

绕廊花影横庭小，小庭横影花廊绕。云底月鳞鳞，鳞鳞月底云。

者边侬坐夜，夜坐侬边者。衣上暗风微，微风暗上衣。
颂古
释道颜（宋代）

不用唐言译，休将梵语传。
摩醯首罗眼，对面隔西天。
郴江百咏并序·东园
阮阅（宋代）

芳春阁外茂林中，池上新桥路径通。
谁种松篁藏古意，我栽花李引春风。
答范景仁叹花花在相国寺近舞场
韩维（宋代）

佛宫金碧开朝霞，游人杂遝来正哗。
危弦促管竞繁咽，罗袖对舞春风斜。
子时投间一往步，正见绿树团丹花。
举头惊看不忍去，却视姝子犹泥沙。
稍开欲谢各自好，似为悦己为容华。
归来想像入秀句，刻缀玉佩锵珩牙。
尚嫌独赏不尽意，邀我共赋雄其夸。
欲将奇警谢妍丽，力竭未有锱铢加。
急须取酒趁残艳，犹胜落尽乾咨嗟。
挽张家玉
黄葵日（明代）

天运靡常，帝道倾危。四海鼎沸，蹂躏东陲。谁哉守土，倒戈失旂。

吁嗟哲人，陈抗六师。大厦将颓，只手难支。洒血战场，千古男儿。

尔死有用，我生奚为。
千秋岁（次韵兵曹席孟惠廨黄梅）
叶梦得（宋代）

晓烟溪畔。曾记东风面。化工更与重裁翦。额黄明艳粉，不共妖红软。凝露脸。多情正似当时见。

谁向沧波岸。特地移闲馆。情一缕，愁千点。烦君搜妙语，为我催清宴。须细看。纷纷乱蕊空凡艳。
丹元子步天歌 其五 北方七宿
王希明（唐代）

危，三星不直旧先知。危上五黑号人星，人畔三五杵臼形。

人上七乌号车府，府上天钩九黄晶。钩上五鸦字造父，危下四星号坟墓。

墓下四星斜虚梁，十个天钱梁下黄。墓傍两星能盖屋，身著黑衣危下宿。
社中分咏要离
黎民表（明代）

勾吴素趫悍，颇闻侠烈风。咄哉要离子，乃为万夫雄。

怯弱众所咍，伍胥明其忠。锋刃雠所爱，草芥捐微躬。

持茅执几殆，入水术当穷。奈何殒强敌，天幸成此功。

求名固已谬，轻生诚鲜终。乘舟愧范蠡，首丘感梁鸿。

腐骨已蔓草，英气犹长虹。惟有兴亡迹，千秋悲甬东。
山中偶成 其一
白玉蟾（宋代）

酒恶频频嗅素馨，满天风雨晚凉生。岩花乱落无一点，谷鸟时闻啼数声。
暮春
陆游（宋代）

忙里偷闲慰晚途，春来日日在东湖。
凭栏投饭看鱼队，挟弹惊鸦护雀雏。
俗态似看花烂熳，病身能斗竹清癯。
一樽是处成幽赏，风月随人不用呼。
奇父先至湘阴书来戒由禄唐路而仆以它故由南阳
陈与义（宋代）

云接湘阴百里松，肃肃穆穆湖南风。随时忧乐非人世，迎我笙箫起道中。

竹舆两面天明灭，秋令不到林西东。未必禄唐能办此，题诗著画寄兴公。
艮岳
李龙高（宋代）

鹿衔花去彩云气，万岁山前梦已迷。
萼绿仙人何许觅，断崖枯树夜乌啼。
送推官摄邑铅山
韩淲（宋代）

准拟新凉共酒卮，溪山到处少清诗。何年结社得如此，比日登楼已可知。

制邑且分莲幕去，鸣琴应负锦囊随。鹅湖石井青枫峡，又近渊明把菊时。
黄府君挽词 其三
王十朋（宋代）

扬州别驾知名士，肝胆崔嵬百鍊刚。谁谓公家有兰玉，解令高选继东床。
送余刺史宝冈秩满入觐即次留别元韵 其七
觉罗四明（清代）

重洋我两度，宣发半盈颠。天恩未一报，忽届无闻年。

黾勉修职未，此方稍静便。望君持节来，再布泽绵绵。

明春二三月，遮道迓名贤。
元忠学士八兄耒离京师远蒙追送许惠服丹法托
张耒（宋代）

衰柳苦催空壁月，悲虫真吊短檠光。
无情少壮抛人去，只有穷愁气味长。
临江仙
陈瓘（宋代）

闻道洛阳花正好，家家庭户春风。道人饮去百壶空。年年花下醉，看谢几番红。

此别又从何处去，风萍一任西东。语声虽异笑声同。一轮深夜月，何处不相逢。
竹溪评余近诗发药甚多次韵
刘克庄（宋代）

不羡上公被雉衮，宁为野老着牛簑。
素无文思加衰竭，薄有时名合折磨。
幸老舍人工润色，逢新天子建中和。
子来犹自商歌在，旧友何须裹饭过。
撞冰行
蔡圭（金朝）

船头傅铁横长锥，十十五五张黄旗。百夫袖手略无用，舟过理棹徐徐归。

吴侬笑向吾曹说，昔岁江行苦风雪。扬槌启路夜撞冰，手皮半逐冰皮裂。

今年穷腊波溶溶，安流东下閒篙工。江东贾客借馀润，贞元使者如春风。
话旧
白玉蟾（宋代）

风露三更月一帘，共君握手不能厌。
酒杯满泛榴花色，烛燄斜抽柳叶尖。
聚景园宴集
任希夷（宋代）

晚排阊阖披云雾，身蹑仙踪游禁宇。
始知天上自清凉，不信人间有炎暑。
庭前青松笙竽声，望处红蕖锦绣云。
月卿领客意缱绻，冰盘照坐光缤纷。
薰堂尽地蒲葵扇，瑶阶细展桃枝簟。
加笾新采波上菱，如珠更剥盘中芡。
老罢惭地翰墨功，臭味喜入芝兰丛。
二妙不偕阿凤至，四老但许商山同。
明当入直须随仗，夕阳未下催归桨。
重城街鼓已冬冬。举头桂魄层霄上。
乱后宿南陵废寺寄沈明府
杜荀鹤（唐代）

只共寒灯坐到明，塞鸿冲雪一声声。
乱时为客无人识，废寺吟诗有鬼惊。
且把酒杯添志气，已将身事托公卿。
男儿仗剑酬恩在，未肯徒然过一生。
寄若讷上人
释智圆（宋代）

江滨方话别，倏忽十年馀。
感旧空阙梦，闲眠懒寄书。
砌凉鸣蟋蟀，潭冷照蟾蜍。
北望苍波阔，无由访所居。
寄江文卿刘叔通 其一
朱熹（宋代）

文卿句律如师律，通叔诗情绝世情。政使暮年穷到骨，不教吟出断肠声。
再赋
李正民（宋代）

破腊开花苦恨迟，雪中辜负赏心期。铅黄犹见涂娇额，獭髓应心补病肌。

泪滴玉容空寂寞，妆成半面已离披。莫教点缀苍苔地，要对残芳釂屈卮。
华之高寿鲁斋先生七十
金履祥（宋代）

亹亹王子，毋遏来学。
是洁是进，亦审亦度。
秋夜不寐偶成小诗示攸县蒋春岩主人
灵保（清代）

惊闻远水漶山城，马足倥偬又此行。睡里生涯随梦转，夜来秋气逼人清。

当车螳臂全无用，酿蜜蜂房勉自营。纵目未堪流览处，颓垣碎瓦不胜情。
二十四日看山
项安世（宋代）

日日凭舆看远山，不知行处是峰峦。
他山亦有痴人看，却向侬家行处看。
舟泊石门忆事有作 其一
赵之谦（清代）

黄叶村庄路莫知，当时坏壁剩题诗。阶前片石曾无主，偏有人争吴六奇。
赠汤岩夫
方文（清代）

今人读书不识字，下笔淆讹十三四。许徐训诂自分明，争奈人都不省视。

昔者吾友戴敬夫，磨砻字学天下无。予少窃闻其绪论，虽知梗概心犹粗。

中年奉教萧尺木，尺木篆隶精且熟。每与予言辄终夜，字学稍知其节目。

平生结交多俊民，此道茫昧恒失真。何期晚遇汤元翼，奄有二子成三人。

犹记鲁江同作客，颇领微言恨匆迫。别来十载梦魂劳，老去重逢须鬓白。

闲时缓步过吾庐，相对惟应话六书。秦汉晋唐体多变，那能贯穿为发摅。

当时戴萧所未悉，今日询君得其实。我亦著书曰蒙求，乞君釐正方成帙。
宋章庙乐舞歌十五首 其八
殷淡（南北朝）

裸崇祀典，酎恭孝时。礼无爽物，信靡愧辞。精华孚鬯，诚监昭通。

升歌翊节，下管调风。皇心履变，敬明尊亲。大哉孝德，至矣交神。
拟温飞卿杨柳枝六首 其一
曾习经（清代）

种得垂杨意亦消，临风尽日短长条。黄絁入道何年事，流恨仙人碧玉箫。
罄室先生为月泉上人画一锡一钵聊成短赠
王世贞（明代）

道人杖一锡，一钵复随缘。钵中贮秋月，锡底飞寒泉。

警鹤有时响，收龙都静眠。但令无挂碍，不爱辟支禅。
赠僧
贾岛（唐代）

从来多是游山水，省泊禅舟月下涛。初过石桥年尚少，

久辞天柱腊应高。青松带雪悬铜锡，白发如霜落铁刀。

常恐画工援笔写，身长七尺有眉毫。
次韵子瞻和渊明饮酒二十首
苏辙（宋代）

羌虏忘君恩，战鼓惊四隅。
边候失晨夜，骑驿驰中涂。
诏书止穷征，诸将守来驱。
敌微势可料，师竞力无余。
防边未云失，忧怀愧安居。
徐惟得冲漠斋又题八绝 其四 习家池
胡应麟（明代）

岘首穹碑百尺遗，襄阳仍睹习家池。如泥不学山公醉，自唱铜鞮岸接䍦。
秋日金陵制幕书事
王同祖（宋代）

元帅谦谦尽下情，麟堂垂晚更延宾。
遇风尽是同舟客，肯把秦人视越人。
题花
寇准（宋代）

繁花昨夜香苞裂，露裛风吹照野时。
能与离人添怅望，一时留与子规啼。
古意
王安石（宋代）

采芝天门山，寒露净毛骨。
帝青九万里，空洞无一物。
倾河略西南，昌射河鼓没。
蓬莱眼中见，人世叹超忽。
当时弃桃核，闻已撑月窟。
且当呼阿环，乘兴弄溟渤。
虞美人
王灼（宋代）

姚黄真是花中主。个个寻芳去。春光能有几多时。莫遣无花空折、断肠枝。

蜂媒蝶使争撩乱。应妒传觞缓。问花端的为谁开。拟作移春小槛、载归来。
仲豫买侍儿作小诗戏之
李彭（宋代）

霜鹗横空河汉秋，聊随鸡鹜稻梁谋。却将属国旧长剑，换得石城新莫愁。

要遣短辕无复驭，定看遥集解忘忧。匡山醉客时相访，莫下疏帘作障羞。
题长沙倅厅磬沼
赵善括（宋代）

嘉名雅合泗滨浮，玉振金声第一流。
曲尺映桥横锦带，湾环沉月并瑶钩。
清如有韵应仪凤，击若无心可狎鸥。
好向新亭按宫徵，凌波声动一帘秋。
国朝自建隆至大中祥符七年垂五十载谢颐素始
陈逸赏（宋代）

死却王褒五百春，资中不见有词臣。
今朝忽遇登龙客，喜杀西郊谢逸人。
篱阴
汪莘（宋代）

篱阴双蝶趁春晖，轻展新黄试舞衣。
点草扑花如得意，因何相逐背人飞。
三江口过舟时方四鼓
岳珂（宋代）

棹鹢收金柅，钗虫缀玉缸。地邻今七泽，名袭古三江。

岷漾虽分派，荆扬却异邦。晨光犹未发，早认白鸥双。
大行太皇太后挽词 其二
韦骧（宋代）

临朝扶圣治，盛烈掩姜任。寿享尧龄浅，哀添舜慕深。

灵衣粲翚翟，谥册刻球琳。仰望轩星晦，悽愁万国心。
天香
何得之（宋代）

南国蜚声，三鳌孕粹，中兴循吏称首。官在中都，斑参玉笋，妙简帝心应久。长材已试，名字向、金瓯先覆。貂冕冠蝉载服，鸾台凤池荣簉。

年年桂觞介寿。正江梅、犯寒时候。料想舞僮歌女，翠鬟依旧。富贵人间罕有。任鼎沸笙箫对樽□。稳步堤沙，高攀禁柳。
四望亭
苏轼（宋代）

颓垣破础没柴荆，故老犹言短李亭。
敢请使君重起废，落霞孤骛换新铭。
富贵吟
邵雍（宋代）

大舜与人同好恶，以人从欲得安乎。
能知富贵寻常事，富贵能骄非丈夫。
闻刘元瑞按察使弃官与甘泉山人候久不至
孙一元（明代）

南国有高人，弃官万里道。晨夕问音书，相候青林杪。

岁暮悲风尘，会晤苦不早。何日入门来，捋须倾怀抱。

东山吴居士，况汝平生好。朅来同幽栖，笑拾金光草。
广陵五题其一次韵子由题九曲池
秦观（宋代）

萧瑟通池閟茂林，岸傍无复属车音。
涵春似恨隋家远，涨晓疑连蜀井深。
斗草事空烟冉冉，司花人远树阴阴。
劳生俛仰成陈迹，纵有遗声可用寻。
次韵答李𢬵之二首 其二
王弼（明代）

榾柮炉头拥薄绵，嫩寒微雨暮春天。不知诗思能多少，榆叶梨花已满前。
小桃红·江岸水灯
盍西村（元代）

万家灯火闹春桥，十里光相照，舞凤翔鸾势绝妙。可怜宵，波间涌出蓬莱岛。香烟乱飘，笙歌喧闹，飞上玉楼腰。
题招提院静照堂
周孟阳（宋代）

羡师遗世网，旧隐敞新堂。月白秋庭小，风清昼榻凉。

倦游轻势利，归梦在沧浪。满箧朝贤句，孤云出帝乡。
宫词 其六十五
王圭（唐代）

钓线沉波漾綵舟，鱼争芳饵上龙钩。内人急捧金盘接，拨剌红鳞跃未休。
贺皇太子九月四日还辰二首
杨万里（宋代）

典学光阴璧不如，简编灯火卷还舒。
极知储后勤稽古，却是儒还嬾读书。
心到帝王图籍外，手追雅颂国风初。
人间未见瑶山集，十倍曹丕尚有余。
客怀
林景熙（宋代）

道出箫台北，青鞋第几山。
看云生远思，临水觉衰颜。
石室猿空老，花时燕独还。
春光已愁寂，况复在兵间。
一剪梅 秋感
赵承光（清代）

烟捲西风雁落沙。水满蒹葭。烛影窗纱。莼羹鲈脍思无涯。

泛即轻槎。坐即轻车。

银汉星疏月正斜。笛韵谁家。砧韵邻家。晓临妆镜惜年华。

笔未生花。鬓已生花。
仙家竹枝词（二首。同李夫人登武当山作）
王微（南北朝）

不信仙家也不闲，白云春乱碧桃关。
棋亭偶向茅君弈，一局未终花已残。
送余兄西上
林希逸（宋代）

得意秋风早，香浮桂籍中。清疑卫玠是，年与贾生同。

鹏化多诸从，龙飞上两翁。此行宜趾美，伫见赋摩空。
白翁老公祖请告归淄青岁暮凄其离怀充斥漫赋绝句言别 其三
唐汝询（明代）

舒卷随时道益尊，投簪归且卧云根。赤松旧隐华不注，逢着黄庭好共论。
铜陵阻风 其二
王十朋（宋代）

江入铜陵县，舟藏芦苇间。邮亭危压浦，佛屋陋依山。

月出乌将绕，风高雁欲还。江山不贫处，一览见尘寰。
送任遵圣之官富顺二首 其一
吕陶（宋代）

千丈苍松出故林，乔枝成就古根深。栋梁须负平生用，霜雪难移此日心。

月白曾经丹凤宿，风悲定有老龙吟。重岩复涧何缘幸，一旦家家得茂阴。
观郡守题名再书一绝
王十朋（宋代）

滥与江湖岳牧群，于中最慕范希文。人才相远心相似，均是忧时与爱君。
寿王通判五首 其三
吴势卿（宋代）

留槎阁外记前回，龟伴高斋今再来。试问剑州馀父老，棠阴勿剪又栽培。
河南府试十二月乐词。八月
李贺（唐代）

孀妾怨夜长，独客梦归家。傍檐虫缉丝，向壁灯垂花。

帘外月光吐，帘内树影斜。悠悠飞露姿，点缀池中荷。
秋送吴景先归休阳 其三
沈守正（明代）

三载涧西水，孤舟梦若何。恐辞红叶去，终恋白云多。

北海盈樽酒，南山叩角歌。淡交原有分，迟子此烟萝。
鹿忠节公祠
高孝本（清代）

自是胸藏十万兵，提戈出塞事无成。庙堂不惜封疆坏，门户惟知水火争。

辛苦四年随相国，仓皇一死殉危城。白扬风急祠前树，犹作金戈铁马声。
洞庭题咏十一首·广福上真宫
王阮（宋代）

水色碧沧茫，山势青周遭。
壮哉杳渺峰，据此第一高。
萧梁古道场，岁月湮蓬蒿。
有来天师孙，远与朱叶曹。
十年悉力营，万瓦一手操。
连甍集紫烟，开窗俯洪涛。
枸杞号千年，夜鹤鸣九皋。
坐令金丹炉，安此神火熬。
英英文章伯，所至秃千毫。
何此老鍊师，不着衮子褒。
我汎得重湖，歘得片片桃。
深穷草迳来，敢惮足力劳。
其徒以为耻，谓我不可逃。
试补华{黍水换小加一点}诗，妄意续离骚。
依韵和唐彦猷华亭十咏 其七 华亭谷
梅尧臣（宋代）

断岸三百里，萦带松江流。深非桃花源，自有渔者舟。

闲意见水鸟，日共泛觥筹。何当骑鲸鱼，一去几千秋。
戊子孟夏二十二日登碧云亭有感二首
吴芾（宋代）

去年昨日我离家，转眼俄惊阅岁华。
春草池塘长入梦，不堪两度见荷花。
大醉梅花下走笔赋此
陆游（宋代）

闭门坐叹息，不饮辄千日。
忽然酒兴生，一醉须一石。
檐头花易酒，旗亭酒常窄。
出郊索一笑，放浪谢形役。
把酒梅花下，不觉日既夕。
花香袭襟袂，歌声上空碧。
我亦落乌巾，倚树吹玉笛。
人间奇事少，颇谓三勍敌。
酒阑江月上，珠树挂寒璧。
便疑从此僊，朝市长扫迹。
醉归乱一水，顿与异境隔。
终当骑梅龙，海上看春色。
八声甘州（登经济楼）
李曾伯（宋代）

上巍楼、指顾剑东西，依然旧江山。怅谁为荆棘，委渠天险，薄我风寒。金瓯经营几载，鸿雁尚漂残。一片迷棋局，著手良难。

犹幸红旗破贼，有竹边新报，喜听平安。问纷纷遗事，一笑付凭栏。愿天驱、五丁壮士，挽岷峨、生意兴春还。斜阳外，梦回芳草，人老萧关。
折桂园友人宴
华岳（宋代）

墙头罗绮碧云浓，墙外秋韃电掣空。
蝴蝶拍开花面粉，鹧鸪吹掣杏腮红。
翠裀不卷珠帘月，蜡烛还摇锦袖风。
醉眼不知尘世有，直疑身在广寒宫。
宿浚仪公湖亭四首 其二
杨弘道（元代）

两两三三白鸟飞，背人斜去落渔矶。雨馀不遣浓云散，犹向前山拥翠微。
古意
朱熹（宋代）

兔丝附朴樕，佳木生高冈。弱蔓失所依，佳木徒苍苍。

两美不同根，高下永相望。相望无穷期，相思谅徒为。

同车在梦想，忽觉泪沾衣。不恨岁月遒，但惜芳华姿。

严霜萎百草，坐恐及兹时。盛年无再至，已矣不复疑。
东坡赤壁图
赵秉文（金朝）

连山盘武昌，古木参云稠。诛茅东坡下，门前江水流。

永怀百世士，老气盖九州。平生忠义心，云涛一扁舟。

笛声何处来，唤月下船头。掬此月中水，簸弄人閒秋。

荡摇波中山，光中失林丘。古今一俯仰，共尽随蚍蜉。

孙曹何足吊，我自造物游。尚怜风月好，解与耳目谋。

归来玉堂梦，清影寒悠悠。一顾能几何，鹘巢奄不留。

遗像不忍挂，尚恐儿辈羞。俨然袖双手，妙赋疑可求。

何时谪仙人，骑鹤下瀛洲。相期游八表，一洗区中愁。
次韵元厚之少保留题朱伯原秘校园亭三首
程师孟（宋代）

少年为学已名家，才折丹枝病可嗟。
节带冰霜凌万竹，文含风露丽于花。
也怜美玉犹存璞，人恨良金未出沙。
赖有隐居如谷口，直将高意抗青霞。
题张宗苍山水
弘历（清代）

湖山表里湛华滋，惜景高人蹀步迟。谱入声诗真恰当，鬅头童子抱琴随。
黄帝洞庭张乐图
郑思肖（宋代）

天水相涵万象清，咸池真乐妙无根。大音岂在九霄外，有意听时却不闻。
别梯飙 其三
林希逸（宋代）

柴门四壁愧贫居，惜别殷勤不可虚。铜雀瓦存聊赠子，金銮坡去好同渠。

掉头莫惜题新句，敏手还看草赞书。若见薇花烦寄语，前朝学士已为渔。
独行
王同祖（宋代）

终日长廊独自行，幻身未信一丝轻。自家心绪忡忡急，枉恨邻墙捣练声。
酬刘书记一二知己见寄
李山甫（唐代）

见说金台客，相逢只论诗。坐来残暑退，吟许野僧知。

自喜幽栖僻，唯惭道义亏。身闲偏好古，句冷不求奇。

晦迹全无累，安贫自得宜。同人终念我，莲社有归期。
颂古四十五首 其四十三
释如珙（宋代）

北斗里藏身，虚空中出没。道得一句来，日头东畔出。
次翁秀峰
林景熙（宋代）

花柳湖西别此翁，十年鬓雪忽重逢。
唐陵愁问永和帖，楚水梦重长乐钟。
黄妳秋灯余旧癖，素侯野服拜新封。
世情云雨何时了，千古青青太平峰。
净明方丈
楼钥（宋代）

云深宿雨未忺晴，短艇还来叩晓扃。
山溜拥谿侵石磴，天风吹雾晴空庭。
茵铺野草滋新绿，玉立修篁洗旧青。
老我时时假僧榻，梦魂直向醉中醒。
即事六言七首 其一
吕本中（宋代）

老来与世相忘，尚喜摊书满床。忆得少年无事，苦心更学文章。
偈颂四十一首 其三十七
释普宁（宋代）

圆同太虚，无欠无馀。良由取舍，所以不如。
山中吟
薛嵎（宋代）

疎拙本天性，束书归旧林。
世人皆失笑，泉石自知心。
山柿红犹涩，池鱼静亦沉。
於中观物意，吾道乐弥深。
偈颂十八首 其十三
释如净（宋代）

古佛不曾过去，现在法如是。一声婆饼焦，啼在竹林里。
送邵克忠赴武冈照磨
陶安（明代）

七十二峰楼幕下，诸侯宾佐六曹师。簿书疏少寻诗酒，城郭萧条罢鼓旗。

烟湿猿藤骑马处，云连龙瀑倚栏时。蛮溪警绝官无事，月照秋莲泛碧漪。
唐多令 云孙聘姬珊珊照属题
蒲映渌（清代）

金钿翠云翘。罗裳束绛绡。绾乌鸦，斜舞蛮腰。欲抚素琴新记拍，鸦怅望，旧题桥。

双颊晕红潮。黛眉纤月描。掩凌波，湘水轻摇。更有一番风韵处，凝媚眼，也魂销。
三月十八日锁试童子侍其行卷萧然无事成二十
程珌（宋代）

旬雨埋青冥，今晨浴新阳。
老红堕万劫，稚绿罗千行。
叶碎青槐石，条净紫薇香。
去岁护筼筜，今年已苍{上竹下艮}。
翩翻鹊引雏，伊优雀绕墙。
有象咸熙愉，对时多慨慷。
门外车马喧，省中日月长。
要之非大快，大快在沧浪。
沧浪兴何穷，风帆十丈樯。
明月酌严君，浮丘蔚南翔。
快马抹青山，恍入万松庄。
山中多老人，雪巅更眉庞。
持酒相劳苦，儿童纷迎将。
小卧听雪坞，徐步堆雪乡。
玉界梅万本，烟海杉千章。
三峡桃源浪，九夏冰严霜。
危桥跨步虹，曲水飞轻觞。
两日足可周，百年事难量。
送客出松关，壮楗设站旁。
挥手谢世人，从今永相忘。
石州引（别恨）
谢懋（宋代）

日脚斜明，秋色半阴，人意凄楚。飞云特地凝愁，做弄晚来微雨。谁家别院，舞困几叶霜红，西风送客闻砧杵。鞭马出都门，正潮平洲渚。无语。匆匆短棹，满载离愁，片帆高举。京洛红尘，因念几年羁旅。浅频轻笑，旧时上二字从阳春白雪补风月逢迎，别来谁画双眉妩。回首一销凝，望归鸿容与。
酒间赠何翰林良俊
王世贞（明代）

昨遇何翰林，宛如李供奉。离披宫锦袍，错落琉璃瓮。

自言长干娇小娃，纤弯玉窄乾红靴。袖携此物行客酒，欲客齿颊生莲花。

却谓龌龊子，但饮莫相诧。令我身后名，令我作仆射。

不如且共此一杯，人生有情良快哉。诸君倘过长干里，双蛾扫尽黄金堆。
导引（高宗梓宫发引三首）
洪迈（宋代）

寒日短，草露朝晞。仙鹤下，梦云归。大椿亭畔苍苍柳，怅无由、挽归天衣。昭阳深，暝鸦飞。愁带箭、恋恩栖。笳箫三叠奏，都人悲泪袂成帷。
送马扩诣行在
赵榛（宋代）

全赵收燕至太平，朔方寸土比千金。
氛祲一扫銮舆返，若个将军肯用心。
戏咏陈氏女剪彩花二绝句·菊
杨万里（宋代）

味苦谁能爱，香寒只自珍。
长将潭底水，普供世间人。
端明殿学士张公挽词
楼钥（宋代）

昔幸参朝列，於公更有连。
规橅包世界，风义薄云天。
送别诗犹在，贻书墨尚鲜。
伟人无复见，惟务宝青毡。
余识景纯家弟出其诗见示喜其同臭味也辄用大
陈与义（宋代）

阿奴喜气照人黄，传得新诗细作行。
可爱悬知似杨柳，忘忧复不待槟榔。
魏收已获崔昂誉，摩诘仍推相国长。
曷不少留东合醉，剩收篇咏作归装。
兰若杂言 其四
释净端（宋代）

野老欣欣任自然，斋馀无事玩林泉。门前竟日无人到，夜对乔松月在天。
八月八日发潭州后得绝句四十首 其三十二
赵蕃（宋代）

老去真成病不禁，炎蒸三日疟如侵。江山旧识思新面，佳处真成略枕衾。
送乔布圣
秦观（宋代）

鷃翔蓬蒿非所悲，鹏击风云非所喜。
贵贱穷通尽偶然，回头总是东海水。
我思田文昔相齐，朱袍照日如云霓。
三千冠佩醉明月，清歌一曲倾玻璃。
如今陈迹知何在，但见荒冢烟芜迷。
又思原宪昔居鲁，门户东西闭环堵。
杖藜对客骋高谈，自觉胸襟辈尧禹。
如今寂寞已成尘，空有声名挂千古。
送君去，何时回，世间如此令人哀。
我徒驻足不可久，笑指白云归去来。
郑倅生辰
陈棣（宋代）

柯山插空天为隣，飞仙窟宅无纖尘。
降尘孕秀神所相，岂但崧高生甫申。
笑别方壶离紫府，道骨清标映华组。
二十八宿罗心胸，霁月光风映眉宇。
书带家声旧著闻，相国邸第南北分。
人间未省见三绝，天上曾观瑞五云。
笺诗传礼穷家学，岂止谈经能折角。
鼓箧来为碧水游，贤关英俊推先觉。
雄文大手古无伦，安知韩柳非前身。
方期江夏无双誉，只许樊川第五人。
厌直承明祈外补，暂拥屏星左铜虎。
万口争歌王海沂，悬榻已题陈仲举。
籍甚声闻咫尺颜，竚听锋车趣赐环。
归持清禁紫荷橐，却踏彤墀玉笋班。
我今幸遇悬弧旦，敢采民谣书弱翰。
一言何以祝我公，愿辅升平到不穷。